CELEX: 62014CN0503
Language: da
Date: 2014-11-11 00:00:00
Title: Sag C-503/14: Sag anlagt den 11. november 2014 — Europa-Kommissionen mod Den Portugisiske Republik

19.1.2015   
            
            
               DA
            
            
               Den Europæiske Unions Tidende
            
            
               C 16/20
            
         
      Sag anlagt den 11. november 2014 — Europa-Kommissionen mod Den Portugisiske Republik
      (Sag C-503/14)
      (2015/C 016/30)
      Processprog: portugisisk
      
         Parter
      
      
         Sagsøger: Europa-Kommissionen (ved G. Braga da Cruz og W. Roels, som befuldmægtigede)
      
         Sagsøgt: Den Portugisiske Republik
      
         Sagsøgerens/påstande
      
      
                  —
               
               
                  Det fastslås, at Den Portugisiske Republik har tilsidesat sine forpligtelser i henhold til artikel 21 TEUF, 45 TEUF og 49 TEUF samt i henhold til artikel 28 og 31 i aftalen om Det Europæiske Økonomiske Samarbejdsområde, idet det har vedtaget og opretholdt en lovgivning fastsat i artikel 10 og 38 i Código do Imposto sobre o Rendimento das Pessoas Singulares (lov om beskatning af fysiske personers indkomst, herefter »CIRS«), i henhold til hvilken en skattepligtig person, som 1) udveksler aktier og flytter til udlandet eller 2) overdrager aktiver og passiver vedrørende en virksomhed drevet for egen regning mod at få aktier i en udenlandsk virksomhed, i førstnævnte tilfælde i forbindelse med de pågældende transaktioner skal medregne enhver indkomst, som ikke er blevet beskattet i det sidste skatteår, hvor den skattepligtige person stadig blev betragtet som hjemmehørende skatteyder, mens han i sidstnævnte tilfælde ikke kan drage fordel af nogen skatteudsættelse som følge af de omhandlede transaktioner.
               
            
                  —
               
               
                  Den Portugisiske Republik tilpligtes at betale sagens omkostninger.
               
            
         Søgsmålsgrunde og væsentligste argumenter
      
      
         Søgsmålsgrunde
      
      
                  1.
               
               
                  For det første følger det af artikel 10, stk. 9, litra a), i CIRS, at hvis aktionæren ikke længere er bosiddende i Portugal vil kapitalgevinster stammende fra en udveksling af aktier være del af den skattepligtige indkomst i det kalenderår, hvor flytningen fandt sted. I henhold til samme bestemmelse svarer værdien af kapitalgevinsterne til forskellen mellem den reelle værdi af de modtagne aktier og værdien af de gamle aktier på tidspunktet for deres erhvervelse. Hvis derimod aktionæren er bosiddende i Portugal, er værdien af de modtagne aktier den samme som værdien af de aktier, der overdrages, med forbehold for beskatning af et pengebeløb, som betales for de aktier, der overdrages. Dette betyder, at når en skattepligtig person forbliver bosiddende i Portugal, giver en udveksling af aktier anledning til en umiddelbar beskatning af kapitalgevinster alene og kun i tilfælde af, at der finder en yderligere betaling af et pengebeløb sted. Hvis der ikke finder en sådan betaling sted, vil der alene blive opkrævet skat af kapitalgevinster, hvis og når de modtagne aktier afstås. I henhold til artikel 10, stk. 10, i CIRS finder den samme skatteordning anvendelse på tildeling af aktier i tilfælde af fusioner eller opsplitninger af selskaber, hvor artikel 74 i Código do imposto sobre o rendimento das pessoas coletivas (lov om selskabsbeskatning) finder anvendelse.
               
            
                  2.
               
               
                  For det andet følger det af artikel 38, stk. 1, litra a), i CIRS, at en overdragelse til en virksomhed af aktiver og passiver vedrørende udøvelsen af en fysisk persons økonomiske eller professionelle virksomhed mod aktier er fritaget for skat på tidspunktet for overdragelsen bl.a. på betingelse af, at den juridiske person, som aktiverne og passiverne overdrages til har sæde eller registreret forretningssted i Portugal. I dette tilfælde sker beskatningen alene når og hvis den juridiske person, som modtog sådanne aktiver og passiver, selv afhænder dem. En sådan skatteudsættelse finder derimod ikke anvendelse, hvis den juridiske person, til hvem aktiverne og passiverne blev overdraget, har sæde eller registreret forretningssted uden for Portugal. I et sådant tilfælde beskattes kapitalgevinsterne straks.
               
            
         Væsentligste argumenter
      
      
                  1.
               
               
                  Med den første søgsmålsgrund har Kommissionen gjort gældende, at en sådan beskatning straffer dem, som beslutter at forlade det portugisiske område, for så vidt som den behandler sådanne personer anderledes end dem, der forbliver i det pågældende land. Kommissionen er af den opfattelse, at skatteudsættelsen i tilfælde af gevinster opnået ved udveksling af aktier ikke skulle forbeholdes tilfælde, hvor skatteyderen fortsat bor på det portugisiske område mens den nægtes i tilfælde, hvor skatteyderen flytter til en anden EU- eller EØS-medlemsstat. Følgelig er den forskelsbehandling, som indføres med artikel 10 i CIRS uforenelig med artikel 21 TEUF, 45 TEUF og 49 TEUF samt med artikel 28 og 31 i EØS-aftalen. Endvidere bør beskyttelsen af skatteprovenu fra indkomstfordringer sikres i overensstemmelse med proportionalitetsprincippet som fastlagt i Domstolens praksis. I nærværende sag er Kommissionen af den opfattelse, at den portugisiske lovgivning går videre, end hvad der er nødvendigt for at nå formålet med at sikre en effektiv skatteordning, og at den portugisiske lovgivning burde anvende samme bestemmelse uanset om en fysisk person opretholder sin bopæl på det portugisiske område eller ej.
               
            
                  2.
               
               
                  Med den anden søgsmålsgrund har Kommissionen anført, at den fordel, der tildeles ved artikel 38 i CIRS i lyset af artikel 49 TEUF og artikel 31 i EØS-aftalen ikke skulle forbeholdes tilfælde, hvor det selskab, der modtager aktiverne har sæde eller registreret forretningssted i Portugal. Kommissionen er af den opfattelse, at Portugal burde anvende samme bestemmelse uanset om den juridiske person til hvem aktiverne og passiverne er blevet overdraget har sit sæde eller registrerede forretningssted på det portugisiske område eller et andet sted. Af samme grunde som anført ovenfor i forbindelse med første søgsmålsgrund finder Kommissionen, at artikel 38 i CIRS går videre, end hvad der er nødvendigt for at nå formålet med at sikre en effektiv skatteordning. Ifølge Kommissionen kan skattepligtige personer, som gør brug af deres ret til etableringsfrihed ved at overdrage aktiver og passiver til udlandet mod at få aktier i et ikke-hjemmehørende selskab, ikke blive udsat for beskatning på et tidligere tidspunkt end i tilfælde af skattepligtige personer, som foretager sådanne transaktioner med et selskab etableret i Portugal.